**Zápisnica**

**zo zasadnutia Obecného zastupiteľstva**

**konaného dňa 17. augusta 2011**

Zasadnutie otvorila a prítomných privítala p. starostka.

Určila:

overovateľov zápisnice: Ing. Dušan Haluška, p. Lýdia Rúfusová

návrhovú komisiu v zložení: p. Vlastimil Podsedník, Ing. Milan Vlček, p. Ľuboš Čajnák

zapisovateľku: sl. Janu Vodárovú

a navrhla program rokovania:

1./ Kontrola plnenia uznesenia č. 8/2011 a č. 9/2011

2./ Upresnenie programu podujatia „Výstup na Slemä“

3./ Oboznámenie so závermi pracovného stretnutia so zástupcami investora stavby„Modernizácia žel. trate“

4./ Rôzne

5./ Diskusia

6./ Návrh UZNESENIA č. 10/2011

7./ Záver

Poslanci OZ program aj členov komisie jednohlasne schválili.

1./ p. starostka prečítala jednotlivé body uznesení a informovala poslancov:

Uzn.č. 8/2011 v bode A3/ - na základe zverejneného zámeru obce na odpredaj nehnuteľnosti, bol prejavený záujem o kúpu domu vo Veľkom Lome. Z toho dôvodu bude potrebné dať vypracovať znalecký posudok. Po jeho vyhotovení sa bude následne jednať

o odpredaji uvedenej nehnuteľnosti.

2./ p. starostka – informovala poslancov o navrhnutom programe pre delegáciu z Poľska a Ukrajiny v dňoch 18. -22. 8.2011. Ubytovanie je zabezpečené v penzióne Larion v Královej Lehote. Vo štvrtok 18.8.2011 bude oficiálne privítanie a večera v Pizzérii Rustico v Liptovskej Porúbke, na piatok je pripravený výlet na Pieniny, v sobotu výstup na Slemä + kultúrny program, v nedeľu slávnostné otvorenie námestia v Lipt. Hrádku, návšteva Múza liptovskej dediny v Pribyline a prípadne kúpalisko Bešeňová.

Čo sa týka programu podujatia Výstup na Slemä, informovala poslancov Katka Slivková nasledovne:

Kultúrny program, ktorý bol schválený na minulých OZ, je nezmenený. Keďže skupina Mince vo fontáne odvolala vystúpenie, riešila sa náhrada. Priestory amfiteátra sú pripravené na akciu Slemä 2011.

p. Hutka – ako je okolo pomníka, nie je blato?

Katka – zatiaľ je sucho

Katka – treba ešte doriešiť niektoré drobnosti, týkajúce sa moderovania celého poobedňajšieho kultúrneho programu.

p. starostka – p. Pagáč s manželkou zabezpečia hry pre deti.

p. starostka – do dnešného dňa nám sponzorsky prispeli na akciu: p. Čajnák, p. Rajniak, P. Pagáč Dušan, Eurovia, Urbárske spoločenstvo Liptovská Porúbka, Glosinvest, p. Haffner, Maroš Búda, Semenoles

3./ p. starostka oboznámila poslancov OZ so závermi pracovného stretnutia so zástupcom investora stavby „Modernizácia železničnej trate“. Poslanci dostali kópiu listu od firmy Reming consult, a.s., na preštudovanie s tým, že v tejto problematike sa bude pokračovať na budúcom zasadaní OZ.

4./ V bode rôzne p. starostka informovala:

- Riaditeľka Materskej školy v Liptovskej Porúbke zaslala na OcÚ e-mailovú žiadosť o nákup stolov a stoličiek do tried. Nakoľko v MŠ tečú 2 radiátory, bude treba najskôr poriešiť tento havarijný stav.

Poslanci OZ navrhli túto situáciu, ako aj žiadosť p. riaditeľky riešiť v jej prítomnosti. Z uvedeného dôvodu bude na budúci termín zasadnutia OZ predvolaná aj p. riaditeľka MŠ, ako aj pedagogickí pracovníci MŠ.

- podali sme na Envirofond projekt na získanie veľkokapacitných kontajnerov proti medveďom. Bol nám schválený 1 veľkokapacitný kontajner, ktorý bude poskytnutý vrámci projektu zdarma. P. Ondruš z NAPANT-u dnes prevzal podpísané zmluvy o spolupráci.

- plánujeme podať projekt ešte na získanie kontajnerov na sklo, papier a plasty.

5./ V diskusii vystúpili:

p. Hutka – informoval o tom, že v priestoroch garáží sa bude zadná garáž zväčšovať tak, aby mohla slúžiť na parkovanie hasičskej tatry. Tieto práce budú vykonávať členovia DHZ Liptovská Porúbka.

Katka Slivková – požiadala OZ o vyjadrenie sa k zmene ponuky – zníženie počtu programov káblovej televízie z dôvodov zvýšenia finančných nákladov na ich prevádzkovanie.

Poslanci OZ schválili zmenu a navrhli vyradiť nasledovné programy: NOVA SPORT a FILMBOX.

Občania budú bližšie informovaní na pripravovanom verejnom hovore, a taktiež prostredníctvom vývesiek a internetu.

6./ Predseda návrhovej komisie, p. Vlastimil Podsedník, prečítal Návrh uznesenia č. 10/2011, ktorý poslanci jednomyseľne schválili.

Zasadnutie ukončila a poďakovala prítomným za účasť p. starostka.